b'\n_START_ARTICLE_\nHrvatske \xc5\xa1ume\n_START_PARAGRAPH_\nHrvatske \xc5\xa1ume d.o.o. je tvrtka koja gospodari \xc5\xa1umama i \xc5\xa1umskim zemlji\xc5\xa1tem u Republici Hrvatskoj.\n_START_SECTION_\nOrganizacija tvrtke\n_START_PARAGRAPH_\nNa \xc4\x8delu tvrtke su Krunoslav Jakup\xc4\x8di\xc4\x87 (predsjednik), Ante Sablji\xc4\x87 (\xc4\x8dlan Uprave) i Igor Fazeka\xc5\xa1 (\xc4\x8dlan Uprave), rad kontrolira Nadzorni odbor (oboje imenuje Vlada RH), a temeljene odluke donosi Skup\xc5\xa1tina dru\xc5\xa1tva. Tvrtka zapo\xc5\xa1ljava oko 8500 radnika. Upravu tvrtke \xc4\x8dini 16 Uprava \xc5\xa1uma-podru\xc5\xbenica (Bjelovar, Buzet, Delnice, Senj, Gospi\xc4\x87, Karlovac, Koprivnica, Na\xc5\xa1ice, Nova Gradi\xc5\xa1ka, Ogulin, Osijek, Po\xc5\xbeega, Sisak, Split, Vinkovci, Zagreb) i 171 \xc5\xa0umarija. U vlasni\xc5\xa1tvu Hrvatskih \xc5\xa1uma d.o.o. su Ambala\xc5\xbea d.o.o. Lani\xc5\xa1\xc4\x87e, Drvna galanterija d.o.o. Vrbovsko, Kamenolomi Kra\xc5\xa1i\xc4\x87 d.o.o., \xc5\xa0umska biomasa d.o.o., Hrvatske \xc5\xa1ume Consult d.o.o. i Rasadnik Piket d.o.o.\n_START_SECTION_\nNa\xc4\x8din ostvarivanja prihoda\n_START_PARAGRAPH_\nOko 89% ukupnog prihoda Hrvatske \xc5\xa1ume ostvaruju prodajom drveta. Ostali prihodi dolaze od lovstva, turizma (Hrvatske \xc5\xa1ume raspola\xc5\xbeu i s 15 objekata za odmor otvorenog tipa na Jadranu), iznajmljivanja nekretnina i drugih djelatnosti. U \xc5\xa1umi hrasta lu\xc5\xbenjaka u Istri, pod korijenjem stogodi\xc5\xa1njih hrastova rastu najskuplje gljive na svijetu, tartufi. Pronalaze ih specijalno obu\xc4\x8deni psi koji ih nanju\xc5\xa1e u zemlji, a u Istri se godi\xc5\xa1nje prona\xc4\x91e 3-5 tisu\xc4\x87a kilograma.\n_START_SECTION_\nPrirodni resursi\n_START_PARAGRAPH_\n\xc5\xa0ume i \xc5\xa1umska zemlji\xc5\xa1ta u Hrvatskoj pokrivaju 37% ukupne povr\xc5\xa1ine dr\xc5\xbeave (2 485 611 ha), Najve\xc4\x87u povr\xc5\xa1inu zauzimaju \xc5\xa1umom obrasla zemlji\xc5\xa1ta (2 078 89 ha), neobraslo \xc5\xa1umsko zemlji\xc5\xa1te zauzima 345 952 ha, te neplodno \xc5\xa1umsko zemlji\xc5\xa1te 61 370 ha. Bjelogori\xc4\x8dne \xc5\xa1ume prevladavaju na 84% \xc5\xa1umskog podru\xc4\x8dja dok crnogori\xc4\x8dne \xc5\xa1ume zauzimaju 16% podru\xc4\x8dja. Glavne vrste drve\xc4\x87a su bukva (35%), hrast (27%), obi\xc4\x8dni grab (8%), obi\xc4\x8dni jasen (3%), ostale tvrde bjelogori\xc4\x8dne vrste (7%), meke bjelogorice (4%), jela i smreka (13%), bor (2%) i druge crnogori\xc4\x8dne vrste (1%)._NEWLINE_Kr\xc5\xa1ke \xc5\xa1ume i prekrivaju oko milijun hektara (42% svih \xc5\xa1uma u Hrvatskoj). One \xc4\x8duvaju tla od erozija i u oblikuju krajolike.'